b'\n_START_ARTICLE_\nKotarska oblast\n_START_PARAGRAPH_\nKotarska oblast je bio naziv za administraciju u lokalnoj upravi na podru\xc4\x8dju Kraljevina Hrvatske i Slavonije za vrijeme Austro-Ugarske te pod drugim nazivima u vrijeme Kraljevine Jugoslavije, i na podru\xc4\x8djima Banovine Hrvatske.\n_START_SECTION_\nAustro-Ugarska\n_START_PARAGRAPH_\nKraljevina Hrvatska i Slavonija bila je podijeljena na \xc5\xbeupanije, \xc5\xbeupanije na kotare i kotari na op\xc4\x87ine. Nadle\xc5\xbenost kotarske oblasti bila je skrb oko izvr\xc5\xa1enja zakona, odr\xc5\xbeavanje sigurnosti, javnog reda i mira, zatim za odr\xc5\xbeavanje cesta i mostova, nadziranje vodogra\xc4\x91evina, mlinova i nasipa, za izdavanje osobnih isprava i nadzor dru\xc5\xa1tava. \xc4\x8celna osoba kotarske oblasti bio je predstojnik. Uglavnom su predstojnici bili pravnici. Slu\xc5\xbebenici u kotarskoj oblasti bili su voditelj oru\xc5\xbeni\xc4\x8dke postaje, oru\xc5\xbenici, nadcestar, cestar, lije\xc4\x8dnik, veterinar, gra\xc4\x91evni in\xc5\xbeenjer, kanalist (slu\xc5\xbebenik zadu\xc5\xbeen za nadgledati kanale) i dva pristava (glavna pisara) kojima su pak pomagali pisari koji su uzimani u slu\xc5\xbebu prema potrebi posla. Slu\xc5\xbebenici nisu bili stalno slu\xc5\xbebovali u jednom kotaru. Svakih par godina premje\xc5\xa1talo ih se u ine kotare, \xc4\x8dime se izbjegavalo dugo zadr\xc5\xbeavanje na istoj lokaciji i tako osiguravalo u\xc4\x8dinkovito vo\xc4\x91enje kotarskih poslova.\n_START_SECTION_\nKraljevina SHS\n_START_PARAGRAPH_\nStvaranjem Kraljevine SHS promijenilo se djelovanje uprave u kotarima. Zakon o op\xc4\x87oj upravi od 26. travnja 1922. regulirao je da su kotari dobili kotarsku samoupravu. U zbilji se nije formirala sve do 1929., kad je ukinuta kao i oblasna samouprava. Ured kotarskog poglavara (kotarsko poglavarstvo) neprekidno je djelovao sve do 1924. kad su ukinute \xc5\xbeupanije 1924. isklju\xc4\x8divo prema propisu od 1886., te u razdoblju od 1925. do 1929. prema istim propisima uskla\xc4\x91enima sa zakonom od 26. travnja. 1922. (isklju\xc4\x8div\xc5\xa1i poslove o kotarskoj samoupravi)._NEWLINE_\xc4\x8celna osoba kotarske oblasti bio je kotarski poglavar. Kotarskog poglavara postavljao je ministar unutarnjih poslova. Obna\xc5\xa1ao je poslove op\xc4\x87e uprave u kotaru kao \xc5\xa1to je veliki \xc5\xbeupan obavljao poslove op\xc4\x87e uprave u oblasti. Kotarski poglavar obna\xc5\xa1ao je poslove istih resora, a pod nadzorom velikog \xc5\xbeupana. Ako su naselja bila udaljena u njima se osnivalo kotarske ispostave. Bile su podre\xc4\x91ene velikom \xc5\xbeupanu i bile su ista djelokruga kao i kotarski poglavar. Poglavarova kotarska oblast, to jest njegovo administrativno osoblje u ve\xc4\x87im je kotarima bilo podijeljeno u odjele._NEWLINE_Zakon o nazivu i podjeli Kraljevine na upravna podru\xc4\x8dja od 3. listopada 1929. regulirao je promjenu naziva dr\xc5\xbeave Kraljevine Srba, Hrvata i Slovenaca u Kraljevinu Jugoslaviju. Op\xc4\x87a uprava tim zakonom podijeljena je na banovine, kotare (srezove) i op\xc4\x87ine. Oktroirani ustav 1931. nije bitno izmijenilo djelokrug strukturalnih dijelova op\xc4\x87e uprave u (banovine, gradovi, kotari i op\xc4\x87ine).'